Geldwabestuurder doodgeskiet tydens transitoroof(Foto: Yusuf Abramjee/Twitter) ’n Geldwabestuurder is Saterdag doodgeskiet toe ’n groep rowers in Diepkloof, Soweto, op die transitovoertuig losgebrand het. Volgens lt.kol. Robert Netshiunda, polisiewoordvoerder, het ’n groep van sowat 20 rowers met ’n ander voertuig in die geldwa vasgery en dit op die hoek van Chris Hani- en Collinder-weg tot stilstand gedwing. Die bestuurder van die transitovoertuig is noodlottig gewond. Volgens berigte is nog twee veiligheidswagte ook tydens die voorval beseer. “Polisiebeamptes wat in die omgewing gepatrolleer het, het op die toneel gereageer en ’n skietgeveg het uitgebreek. Geen polisiebeamptes is tydens die skietery beseer nie.” Netshiunda het gesê die verdagtes het in verskillende wegkommotors met ’n onbekende bedrag kontant van die toneel gevlug.